TÁJÉKOZTATÓ TÚLFIZETÉS RENDEZÉSÉRŐL
1. Általános információk
1.1. Ha az adott adónem tekintetében az adózónak vagy a tartozás megfizetésére kötelezett személynek fizetési kötelezettségét meghaladó összeg áll az adószámlán a rendelkezésére (a továbbiakban: túlfizetés), az önkormányzati adóhatóság a túlfizetés összegét kérelemre az adózó, a tartozás megfizetésére kötelezett személy által megjelölt adónemre, fizetési kötelezettségre, tételes elszámolású fizetési kötelezettség esetében a konkrét fizetési kötelezettségre számolja el. 
1.2. Ha az adózónak adótartozása nincs, és bevallási kötelezettségeinek eleget tett, rendelkezhet a fennmaradó összeg visszatérítéséről. Rendelkezés hiányában az önkormányzati adóhatóság a túlfizetést a később esedékes adó kiegyenlítésére számolja el. Az önkormányzati adóhatóság a fennmaradó összeget csak akkor térítheti vissza, ha a befizetőnek nincs általa nyilvántartott, adók módjára behajtandó köztartozása. 
1.3. A túlfizetés visszaigényléséhez való jog elévülését követően az önkormányzati adóhatóság a túlfizetés összegét hivatalból vagy kérelemre az általa nyilvántartott, az adózót, a tartozás megfizetésére kötelezett személyt terhelő más tartozásra számolja el, vagy tartozás hiányában azt hivatalból törli. 
1.4. Az önkormányzati adóhatóság számlájára tévesen befizetett összeg visszafizetését a befizető a túlfizetésre vonatkozó szabályok szerint igényelheti. 
1.5. Az önkormányzati adóhatóság az adónemben túlfizetésként fennálló, 1000 Ft-ot el nem érő adót nem téríti vissza, azt a jövőben esedékes – az önkormányzati adóhatóságnál nyilvántartott – adóra, egyéb közteherre számolja el. 
2. Benyújtandó iratok
a) Kitöltött kérelem, amely tartalmazza a befizető adózó nevét, azonosító adatait (születési helyét, idejét, anyja nevét), címét, adóazonosító jelét, adószámát, a túlfizetés összegét, az adózó túlfizetéssel kapcsolatos nyilatkozatait. A kérelmezőnek nyilatkoznia szükséges arról, hogy más adóhatóságnál tartozása nincs. 
b) A képviselő által benyújtott kérelem esetén a meghatalmazás. 
c) Az elhunyt túlfizetésének visszaigénylése esetén a jogerős/végleges hagyatékátadó végzés.
3. Eljárási díj
A kérelem benyújtása illetékmentes.
4. A kérelem benyújtásának módja
4.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott kérelmet be nem nyújtottnak kell tekinteni.
4.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
4.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
5. Hol található a kérelem?
5.1. A kérelem az E-Önkormányzat Portálon (E-Önkormányzat Portál) bejelentkezés után, a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztása, ezt követően a legördülő menüből az „Adóügyi” ágazat kiválasztása, majd az ugyancsak legördülő menüből az „általános adónyomtatványok” ügytípus választásával elérhető.
5.2. A kérelem elérhető az önkormányzat honlapján (ferencvaros.hu) is.
6. Ügyintézési határidő
A túlfizetést a kérelem beérkezésének napjától, de legkorábban az esedékességtől számított 30 napon belül kell kiutalni.
7. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/434) is állunk rendelkezésre.
8. Vonatkozó jogszabályok
8.1. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
8.2. az adózás rendjéről szóló 2017. évi CL. törvény (Art.)
8.3. az adóigazgatási eljárás részletszabályairól szóló 465/2017. (XII. 28.) Korm. rendelet 
8.4. az illetékekről szóló 1990. évi XCIII. törvény (Itv.)

